‘Klein oorwinning’ nadat Mediclinic inentingsbeleid staakArgieffoto ter illustrasie. (Foto: Mediclinic Suider-Afrika/Facebook) Honderde werknemers van Mediclinic is verheug nadat die hospitaalgroep besluit het om die inwerkingstelling van sy verpligte inentingsmandaat vir eers te laat vaar. Hoewel 94% van die groep se werknemers reeds die entstof teen Covid-19 ontvang het, is daar volgens Mediclinic minstens 345 werknemers wat aangedui het dat hulle nié ingeënt wil word nie en aansoek om vrystelling van die verpligte inentingsmandaat gedoen het. Twee prokureurs, Delia de Vries en adv. Sabelo Sibanda, het verlede jaar die stryd teen verpligte inenting in die werkplek aangesê en namens sommige werknemers maande lank druk op Mediclinic uitgeoefen om nié met verpligte inenting voort te gaan nie. Hoewel dit nie duidelik is of die prokureurs se volgehou druk ’n invloed op Mediclinic se besluit gehad het nie, bestempel De Vries dit as “’n klein oorwinning”. De Vries vertel aan Maroela Media dat hulle klagtes vanaf minstens 33 werknemers van die hospitaalgroep ontvang het. “En dit is net diegene wat bereid was om na vore te kom en namens ander ook te praat. Daar is nog baie ander.” Argieffoto van Mediclinic ter illustrasie. (Foto: Mediclinic Suider-Afrika/Facebook) De Vries en Sibanda het in Desember ’n brief namens die werknemers aan Mediclinic Suider-Afrika gerig, waarin hulle die hospitaalgroep vra om onder meer duidelikheid oor die entstof te verskaf en met regstappe dreig. “Dit is ons betoog dat die inligting wat aan ons kliënte beskikbaar gestel is, onvoldoende is om hulle in staat te stel om ’n ingeligte besluit te neem of hulle die Covid-19-inenting moet neem al dan nie,” lui die brief wat Maroela Media onder oë gehad het. Mediclinic Suider-Afrika het ontvangs van De Vries se brief bevestig, maar nog geen antwoorde op die vrae in die brief verskaf nie. Daar is ook onder meer in die brief aangevoer dat ’n verpligte inentingsmandaat inbreuk maak op werknemers se regte ingevolge onder meer artikel 12 van die Grondwet en daarom ongrondwetlik is. Dié artikel stipuleer dat elkeen die reg op liggaamlike en sielkundige integriteit het, waarby inbegrepe is die reg op sekerheid van en beheer oor hul eie liggaam; en om nie sonder hul ingeligte toestemming aan mediese of wetenskaplike eksperimente onderwerp te word nie. “Ons is nie gekant teen inenting nie. Ons is wel pro-keuse,” verduidelik De Vries. Mediclinic Suider-Afrika het Woensdag in ’n verklaring gesê die besluit om sy verpligte inentingsmandaat tydelik te laat vaar, is geneem met inagneming van die verminderde risiko in die werkplek weens die Omikronvariant. Die hospitaalgroep bly wel onwrikbaar in sy siening dat inenting die beste beskerming teen ernstige infeksie en dood bied.